Imtella' Ġunju 13, 2021 - Aġġornata 13 Ta' Ġunju, 2021 5:50pm Rapport: Tony Dimech Il-Kap ta-Oppożizzjoni u tal-Partit Nazzjonalista, Bernard Grech, qal li l-Partit Nazzjonalista joħloq bilanċ bejn l-iżvilupp tal-kostruzzjoni u d-drittijiet tal-nies. F'kollegament telefoniku Dr Grech qal li l-Gvern kompla jaħtaf ix-Xandir Pubbliku biex ikun magna ta' propaganda għall-Gvern, filwaqt li sostna li l-Partit Nazzjonalista għandu pjan dwar l-isptar Monte Carmeli. Il-bilanċ bejn l-iżvilupp u l-ħarsien tal-ambjent huwa qasam li l-Partit Nazzjonalista jrid li jintlaħaq biex jitħarsu d-drittijiet tan-nies u anke l-pajjiż jibqa' jsaħħaħ l-ekonomija. Dan qalu l-Kap tal-Oppożizzjoni u tal-Partit Nazzjonalista Bernard Grech f'kollegament telefoniku fuq Net FM. Dr Grech qal li biex il-pajjiż jimxi 'l quddiem jeħtieġ li jibqa' jsir ammont ta' żvilupp anke fil-qasam tal-kostruzzjoni ħalli l-ekonomija tibqa' tikber, filwaqt li jissaħħaħ l-investiment barrani, iżda sostna li dan ma għandux isir għas-skapitu tad-drittijiet tan-nies. Dr Grech qal li anke bejn l-iżvilupp u l-ambjent irid jinħoloq bilanċ biex il-bniedem jibqa' fiċ-ċentru tal-politika. Il-Kap tal-Partit Nazzjonalista Bernard Grech qal li l-Gvern kompla jaħtaf ix-Xandir Pubbliku biex ikun magna ta' propaganda għall-gvern u qal qed joħnoq leħen il-Partit Nazzjonalista. Dr Grech qal li l-PBS qed jinjora deċiżjonijiet tal-Awtorità tax-Xandir u semma żewġ okkażjonijiet li fihom kellu jingħata rimedju lill-Partit Nazzjonalista u qal li dan sal-lum ma ngħatax. Spjega li fl-aħbarijiet tal-PBS il-Partit Nazzjonalista qed jingħata spazju minimu u diskorsi tiegħu, fosthom fil-parlament, mhux qed jixxandru. Qal li dan qed jillimita l-messaġġ tal-Partit Nazzjonalista, iżda wiegħed li mhux ser jaqta' qalbu u ser ikompli jaħdem biex il-messaġġ tal-Partit jasal għand in-nies, li anke qed jerġgħu jersqu lejn il-partit. Dr Grech tkellem ukoll dwar il-problema ta' saħħa mentali li qal qed taħkem lil ħafna nies, fosthom minħabba s-sitwazzjoni li ġabet magħha l-pandemija. Spjega li hemm bżonn li tingħata l-għajnuna mingħajr ma wieħed iħossu ġġudikat, tant li qal li jrid li titneħħa l-istigma dwar il-kura mentali billi jinbena sptar ġdid ħdejn l-Istpar Mater Dei b'emerġenza għall-każijiet li jinqalgħu. Qal ukoll li l-Partit Nazzjonalista għandu pjan dwar x'ser jagħmel mill-binja tal-Isptar Monte Carmeli u sostna li l-Partit Nazzjonalista jrid li l-post jinbidel fi spazju pubbliku biex jitgawda minn kulħadd.